RESOLUCIÓN do 9 de decembro de 2025 pola que se dá publicidade ao Acordo do Consello da Xunta de Galicia, do 3 de novembro de 2025, polo que se aproban as aglomeracións urbanas de Galicia para xestión dos sistemas de saneamento e depuración da Comunidade Autónoma de Galicia e se dispón a publicación das devanditas aglomeracións urbanas no Rexistro de Aglomeracións Urbanas creado pola Lei 1/2022, do 12 de xullo, de mellora da xestión do ciclo integral da auga.
Augas de Galicia — III. Outras disposicións — 17/12/2025

O artigo 6.1 da Lei 1/2022, do 12 de xullo, de mellora da xestión do ciclo integral da auga, dispón que, coa finalidade de ordenar a xestión dos sistemas de saneamento e de depuración da Comunidade Autónoma de Galicia e contribuír ao cumprimento das obrigas relacionadas co tratamento das augas residuais urbanas, a Administración hidráulica de Galicia fixará as aglomeracións urbanas en que se estrutura o territorio da Comunidade Autónoma de Galicia, en concordancia co disposto no artigo 3 do Real decreto lei 11/1995, do 28 de decembro, polo que se establecen as normas aplicables ao tratamento das augas residuais urbanas.
Ao abeiro do disposto no artigo 6.4 da Lei 1/2022, do 12 de xullo, de mellora da xestión do ciclo integral da auga, o Consello da Xunta de Galicia, na súa reunión do día 3 de novembro de 2025, adoptou o acordo polo que se aproban as aglomeracións urbanas de Galicia para xestión dos sistemas de saneamento e depuración da Comunidade Autónoma de Galicia e dispón a publicación das devanditas aglomeracións urbanas no Rexistro de Aglomeracións Urbanas creado pola Lei 1/2022, do 12 de xullo, de mellora da xestión do ciclo integral da auga.
Tendo en conta o anterior e ao abeiro do disposto no artigo 15.3.n) da Lei 9/2010, do 4 de novembro,
Publicar no Diario Oficial de Galicia un extracto do Acordo adoptado polo Consello da Xunta de Galicia na súa reunión do 3 de novembro de 2025 polo que se aproban as aglomeracións urbanas de Galicia para xestión dos sistemas de saneamento e depuración da Comunidade Autónoma de Galicia.
Publicar na páxina web de Augas de Galicia o Acordo do Consello da Xunta de Galicia, do 3 de novembro de 2025, polo que se aproban as aglomeracións urbanas de Galicia para xestión dos sistemas de saneamento e depuración da Comunidade Autónoma de Galicia e se dispón a publicación das devanditas aglomeracións urbanas no Rexistro de Aglomeracións Urbanas creado pola Lei 1/2022, do 12 de xullo, de mellora da xestión do ciclo integral da auga.
Santiago de Compostela, 9 de decembro de 2025
Antecedentes:
1. O 9 de novembro de 2000 o Consello da Xunta de Galicia aprobou o Plan de saneamento de Galicia de 2000-2015. Neste plan incluíase, como anexo, unha listaxe que recollía as principais aglomeracións urbanas de Galicia nese momento.
2. O 12 de xullo de 2022 aprobouse a Lei 1/2022 de mellora da xestión do ciclo integral da auga, que no seu artigo 6 establece que a Administración hidráulica de Galicia fixará as aglomeracións urbanas en que se estrutura o territorio da Comunidade Autónoma de Galicia.
3. O 2 de maio de 2025 remitíronse comunicacións a todos os concellos de Galicia coa proposta inicial de delimitación das aglomeracións urbanas de saneamento de Galicia, para o cumprimento do recollido no artigo 6 da Lei 1/2022, do 12 de xullo, de mellora da xestión do ciclo integral da auga.
4. O 2 de maio de 2025 publicouse no Diario Oficial de Galicia a Resolución de Augas de Galicia, do 11 de abril de 2025, pola que se somete a información pública a proposta de delimitación das aglomeracións urbanas de saneamento de Galicia.
O prazo de audiencia e información pública rematou o 3 de xullo de 2025. Durante este período recibíronse un total de 31 alegacións e 19 consultas formais.
5. O 15 de maio de 2025 remitiuse á Confederación Hidrográfica do Miño-Sil, á Dirección Xeral da Auga, á Confederación Hidrográfica do Douro, á Confederación Hidrográfica do Cantábrico, O.A. e ao Consorcio para a Xestión do Ciclo Urbano da Auga do Louro a proposta inicial de delimitación das aglomeracións urbanas de saneamento de Galicia.
6. O 26 de setembro de 2025 a Subdirección Xeral de Planificación da Xestión dos Recursos Hídricos emitiu un informe da tramitación e proposta definitiva do rexistro oficial de aglomeracións urbanas de saneamento de Galicia.
Consideracións legais e técnicas:
I. O Consello da Xunta de Galicia é competente para aprobar as aglomeracións urbanas de Galicia para xestión dos sistemas de saneamento e de depuración da Comunidade Autónoma de Galicia, ao abeiro do disposto no artigo 6.4 da Lei 1/2022, do 12 de xullo, de mellora da xestión do ciclo integral da auga.
II. A Directiva 91/271/CEE do Consello, do 21 de maio, sobre o tratamento das augas residuais urbanas, establece que os Estados membros adoptarán as medidas necesarias para garantir que as ditas augas son tratadas correctamente antes da súa vertedura.
A norma comunitaria impón a obriga de someter as devanditas augas residuais a tratamentos, máis ou menos rigorosos, en diferentes prazos. Os criterios que utiliza a directiva para fixar estas obrigas son o número de «habitantes-equivalentes», concepto definido en función da carga contaminante tanto de persoas como de animais e industrias e as «aglomeracións urbanas», que son as zonas que presentan unha concentración suficiente para a recollida e condución das augas residuais; así mesmo, tamén se toma en consideración a maior ou menor sensibilidade da zona en que van realizarse as verteduras.
A Directiva 91/271/CEE será derrogada e substituída pola Directiva (UE) 2024/3019 do Parlamento Europeo e do Consello, de 27 de novembro de 2024, sobre o tratamento das augas residuais urbanas a partir do 1 de agosto de 2027. Esta nova directiva reforza os requisitos para todas as aglomeracións urbanas de máis de 1.000 habitantes equivalentes, amplía o ámbito ás aglomeracións máis pequenas en zonas sensibles, establece novas obrigas sobre recollida de micropoluentes e eficiencia enerxética, e fixa prazos para acadar a neutralidade climática no sector do saneamento.
III. O Real decreto lei 11/1995, do 28 de decembro, polo que se establecen as normas aplicables ao tratamento de augas residuais urbanas, tivo por obxecto a transposición ao ordenamento interno da Directiva 91/271/CEE.
A alínea d) do artigo 2 do Real decreto lei 11/1995, do 28 de decembro, dispón que as comunidades autónomas fixarán, logo de audiencia aos concellos afectados, as aglomeracións urbanas en que se estrutura o seu territorio e o ente público representativo dos municipios a que corresponda establecerá, en cada caso, o cumprimento das obrigas estipuladas no Real decreto lei 11/1995, do 28 de decembro.
IV. A Lei 1/2022, do 12 de xullo, de mellora da xestión do ciclo integral da auga, no seu artigo 6, establece que, coa finalidade de ordenar a xestión dos sistemas de saneamento e depuración da Comunidade Autónoma de Galicia e contribuír ao cumprimento das obrigas relacionadas co tratamento das augas residuais urbanas, a Administración hidráulica de Galicia fixará as aglomeracións urbanas en que se estrutura o territorio da Comunidade Autónoma de Galicia, en concordancia co disposto no artigo 3 do Real decreto lei 11/1995, do 28 de decembro, polo que se establecen as normas aplicables ao tratamento de augas residuais urbanas.
En conxunto, a lei configura un marco normativo que reforza a gobernanza, a transparencia e a eficiencia no ciclo integral da auga, establecendo a cooperación intermunicipal e a xestión supramunicipal como mecanismos clave para garantir o cumprimento das obrigas europeas e a sustentabilidade dos servizos de saneamento e depuración.
Cumprindo co establecido no número 3 do artigo 6 da citada Lei 1/2022, do 12 de xullo, de mellora da xestión do ciclo integral da auga, a proposta inicial foi sometida á audiencia das administración públicas responsables dos servizos de saneamento e de depuración afectados e das administracións públicas titulares das infraestruturas durante un prazo de dous meses, remitindo comunicación a todos os concellos de Galicia o día 2 de maio de 2025. Posteriormente, o día 15 de maio de 2025, completouse o envío á Confederación Hidrográfica Miño-Sil, Dirección Xeral da Auga, Confederación Hidrográfica do Douro, Confederación Hidrográfica do Cantábrico, O.A. e o Consorcio para a Xestión do Ciclo Urbano da Auga do Louro.
De forma simultánea ao período de audiencia, a proposta inicial de delimitación das aglomeracións urbanas de saneamento de Galicia foi sometida a información pública durante un prazo de 2 meses, mediante Resolución de Augas de Galicia, do 11 de abril de 2025, publicada no Diario Oficial de Galicia do 2 de maio.
O prazo de audiencia e información pública rematou o 3 de xullo de 2025. Durante este período recibíronse un total de 31 alegacións e 19 consultas formais.
As consultas formais foron respondidas mediante o mesmo medio de recepción (correo electrónico) durante o trámite de audiencia. Trátase de consultas principalmente metodolóxicas, que non teñen a consideración de alegacións, nin implican ningunha petición de modificación do rexistro.
As alegación e achegas son respondidas no informe de tramitación e proposta definitiva no rexistro oficial de aglomeracións urbanas de saneamento de Galicia, da Subdirección Xeral de Planificación e Xestión dos Recursos Hídricos, do 26 de setembro de 2025.
Cómpre indicar que o inventario obxecto de aprobación substitúe o recollido no Plan de saneamento de Galicia 2000-2015.
Resolución:
Aprobar as aglomeracións urbanas de Galicia para xestión dos sistemas de saneamento e de depuración da Comunidade Autónoma de Galicia e dispoñer a publicación das devanditas aglomeracións urbanas no Rexistro de Aglomeracións Urbanas creado pola Lei 1/2022, do 12 de xullo, de mellora da xestión do ciclo integral da auga.
Aglomeracións urbanas de Galicia en que se distribúe o territorio da Comunidade Autónoma de Galicia para a xestión dos sistemas de saneamento e de depuración: